VDSS Sklep Pdp 235/2024
Sodna praksa Višjega delovnega in socialnega sodišča, 2024-06-05

Oddelek za individualne in kolektivne delovne spore

Silva Donko (preds.), mag. Tanja Pustovrh Pirnat (poroč.), Mojca Dubravica

pritožba zoper sklep pritožbenega sodišča - nedovoljena pritožba

Sodišče prve stopnje je na podlagi prvega odstavka 343. člena ZPP kot nedovoljeno pravilno zavrglo tožnikovo pritožbo zoper sklep Višjega delovnega in socialnega sodišča, pri čemer je šlo že za drugo pritožbo zoper sklep pritožbenega sodišča (prva je bila zavržena s sklepom Višjega delovnega in socialnega sodišča Pdp 96/2024 z dne 13. 3. 2024). Pritožba je v ZPP (prvi odstavek 333. člena ZPP, citiran v izpodbijanemu sklepu; prvi odstavek 363. člena ZPP) urejena kot redno pravno sredstvo zoper sodbe (sklepe) sodišča prve stopnje. Pritožba zoper sodbe (sklepe), izdane v pritožbenem postopku, ni dovoljena. Zoper pravnomočno sodbo ima stranka kvečjemu na voljo izredna pravna sredstva.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z izpodbijanim sklepom zavrglo pritožbo tožnika zoper sklep Višjega delovnega in socialnega sodišča Pdp 96/2024 z dne 13. 3. 2024.

2. Zoper sklep se pritožuje tožnik. Navaja, da je pravica do pritožbe ustavna pravica. Ker gre za ustavno pravico, sodišče prve stopnje pritožbe ne bi smelo zavreči. Moralo bi odločiti neposredno na podlagi ustavnih določb. Iz Ustave RS izhaja, da so ustavne določbe nad zakoni. Ustavne pravice se uresničujejo neposredno na podlagi Ustave RS. Ustava RS ne določa ureditve s procesnimi zakoni. V pritožbi citira 15., 23. in 25. člen Ustave RS.

4. Pritožbeno sodišče je na podlagi drugega odstavka 350. člena Zakona o pravdnem postopku (ZPP) v zvezi s 366. členom ZPP izpodbijani sklep sodišča prve stopnje preizkusilo v okviru pritožbenih razlogov in razlogov, na katere pazi po uradni dolžnosti. Pri tem preizkusu je ugotovilo, da sodišče prve stopnje ni storilo bistvenih kršitev določb pravdnega postopka, na katere pazi po uradni dolžnosti, niti kršitev, ki jih uveljavlja tožnik.

5. Sodišče prve stopnje je na podlagi prvega odstavka 343. člena ZPP kot nedovoljeno pravilno zavrglo tožnikovo pritožbo zoper sklep Višjega delovnega in socialnega sodišča, pri čemer je šlo že za drugo pritožbo zoper sklep pritožbenega sodišča (prva je bila zavržena s sklepom Višjega delovnega in socialnega sodišča Pdp 96/2024 z dne 13. 3. 2024). Pritožba je v ZPP (prvi odstavek 333. člena ZPP, citiran v izpodbijanemu sklepu; prvi odstavek 363. člena ZPP) urejena kot redno pravno sredstvo zoper sodbe (sklepe) sodišča prve stopnje. Pritožba zoper sodbe (sklepe), izdane v pritožbenem postopku, ni dovoljena. Zoper pravnomočno sodbo ima stranka kvečjemu na voljo izredna pravna sredstva.

6. Pritožbeno sodišče glede na pritožbeno sklicevanje na ustavne pravice ponovno pojasnjuje, da so pravila postopka, po katerih sodišče obravnava in odloča v sporih, določena s procesnimi zakoni, konkretno Zakonom o delovnih in socialnih sodiščih (ZDSS-1) in subsidiarno ZPP. Tožnik je imel možnost pritožbe zoper odločitev sodišča prve stopnje, ki je njegovo tožbo kot nepopolno zavrglo, in jo je tudi izkoristil. Njegova pritožba je bila s sklepom Višjega delovnega in socialnega sodišča Pdp 577/2023 z dne 25. 1. 2024 zavrnjena.

7. Ker niso podani niti uveljavljani pritožbeni razlogi niti tisti, na katere pazi po uradni dolžnosti, je pritožbeno sodišče tožnikovo pritožbo zavrnilo kot neutemeljeno in potrdilo izpodbijani sklep sodišča prve stopnje (2. točka 365. člena ZPP).

Zakon o pravdnem postopku (1999) - ZPP  - člen 333, 333/1, 343, 343/1, 363, 363/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.